David Bowie és Leonard Cohen a brit zenei díjak jelöltjei között
A brit zenészikon két, a kanadai énekes és dalszerző egy kategóriában kapott posztumusz nominációt.
A tavaly januárban elhunyt David Bowie-t a legjobb brit férfi előadó és a legjobb album, az élők sorából novemberben távozott Leonard Cohent pedig a legjobb külföldi férfi előadó kategóriájában jelölték posztumusz díjra a Brit Awardson.A tavaly január 10-én elhunyt David Bowie a halála előtt két nappal megjelent utolsó albumáért, a Blackstarért kapta a jelölést – írta a BBC News.

A legjobb férfi előadónak járó elismerésért versenyben van David Craig R&B énekes, Michael Kiwanuka soulelőadó és Skepta rapper, dalszerző és producer, aki egymaga gyűjtött be három jelölést is.

A Little Mix nevű lányegyüttes szintén három jelölést kapott, versenyben van többek között a legjobb együttesek és a legjobb dalok mezőnyében is, Beyoncé és húga, Solange Knowles pedig a legjobb nemzetközi női előadók között került a jelöltek listájára.

A legjobb női előadó címéért Ellie Goulding, Lianne La Havas, Emeli Sandé, NAO és Anohni versengenek.

Idén fordult elő első ízben, hogy a jelöléseket élő adásban jelentették be az ITV1 adón.

A díjátadót február 22-én rendezik a londoni O2 arénában, fellép többek között a Little Mix, Emeli Sande és a The 1975. A gála műsorvezetői feladatait korábban Michael Bublé kanadai énekes vállalta, ám nem tudni, részt vesz-e az eseményen, miután kisfiánál tavaly rákot diagnosztizáltak.

Forrás: MTI
zene